Абеикъуэ Шухьэиб ягъэлъапIэ
Иорданием къыщалъхуа, хэкужьыр илъэс 45-рэ хъуауэ псэупIэ зыщIыжа Абеикъуэ Шухьэиб илъэс 80 зэрырикъуар иджыблагъэ Бахъсэн къалэ щагъэлъэпIащ.
Пшыхьыр къызэIуихащ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд.
— Узэса псэукIэр къызэбнэкIыу нэгъуэщI щIыпIэ, ар адэжь щIыналъэу щытми, гъащIэр щызэтебухуэжыныр тыншкъым, — жиIащ Мухьэмэд. — Ауэ апхуэдэ гугъуе-хьым къигъэувыIакъым Шухьэиб. ИстамбылакIуэм и щIэблэхэм ящыщу япэу адэжь лъахэм къихьэжахэм ящыщщ ар. Хэкум хуиIэ лъагъуныгъэм и фIыгъэкIэ лъэпощхьэпо псори къызэринэкIри, къыздэкIуэжам щекIуэкI гъащIэм зыхигъэзэгъэжащ. Абы лъандэрэ илъэс 45-рэ дэкIащи, цIыхухэм фIыуэ къалъагъуу, и пщIэр лъагэу мэпсэу. НэхъыжьыфIым сохъуэхъу и щIэблэм я гуфIэ-гъуэ куэд илъагъуу адэкIи гъащIэ узыншэ ирихьэкIыну.
Дунейпсо Адыгэ Хасэм и тхьэмадэ Сэхъурокъуэ Хьэутий къыщыпсалъэм къыхигъэщащ Абеикъуэ Шухьэиб куэд щIауэ зэрицIыхур, и дуней тетыкIэкIэ адыгэлI нэсым и щапхъэу къызэрилъытэр. Абы жиIащ ДАХ-м и дамыгъэ нэхъыщхьэмрэ щIыхь тхылъымрэ Абеикъуэм зэрыхуагъэфэщар икIи ахэр иритыжащ.
Псалъэ гуапэ куэд хужаIащ а пщыхьэщхьэм Шухьэиб. ЗыгъэлъэпIа, зыгъэгушхуа и благъэхэм, ныбжьэгъухэм, гъунэгъухэм фIыщIэ яхуищIри, Абеикъуэм жиIащ Хэкум къызэригъэзэжам щыхущIегъуэжа зы махуи къызэрыхуимыхуар, и гъащIэм и нэхъыбэр адэжь щIыналъэм къызэрыщигъэщIамкIэ насыпыфIэу зыкъызэрилъытэжыр.
Зэхыхьэр ягъэдэхащ Къэбэрдей-Балъкъэр, Ингуш республикэхэм щIыхь зиIэ я уэрэджыIакIуэ Зеущэ Iэуесрэ КъБР-м, АР-м, Осетие Ищхъэрэ-Алание, Ингуш республикэхэм щIыхь зиIэ я артист Лосэн Тимуррэ.
Хъуажь Фахъри.
